Trine Bramsen (S), 2014-04-25:
Der skal ikke et eneste sekund herske tvivl om, at det tema, vi behandler i dag, har Socialdemokraternes store opmærksomhed.
De medarbejdere, der hver dag er garanter for vores værdifulde offentlige sektor, fortjener vores fulde opmærksomhed, ikke mindst når de chikaneres.
Det gælder ikke mindst vores politi, vores fængselsfunktionærer og deres familier.
Uden deres indsats ville vi ikke kunne opretholde den tryghed for danskerne, som vi Socialdemokrater vil gøre alt for at sikre.
Lad mig indledningsvis understrege, at vi Socialdemokrater ikke er bange for at straffe de mennesker, der ikke kan finde ud af at overholde de spilleregler, der gælder i vores samfund.
Men øget straf skal have en effekt, og der er intet, der peger på, at dette forslag vil give en effekt.
End ikke politiet selv eller deres faglige organisation mener, at det er vejen til mindre chikane, og derfor kan vi ikke støtte forslaget. Vi vil gøre alt, hvad der står i vores magt, for at sikre, at offentligt ansatte ikke chikaneres.
Det er også derfor, vi har spurgt bl.a. politiet, hvilke løsninger de selv finder er de bedste.
Der bør ikke være to meninger om, at det bedste, der kan ske, er, at vi helt undgår, at tjenestemænd udsættes for chikane.
Det er, hvad enten de er på job eller holder fri.
Forebyggelse er dermed det absolut bedste redskab.
Jeg må desuden bemærke, at forslagsstillernes første initiativ går ud på, at straffen for chikane mod offentligt ansatte tjenestemænd skal være den samme, uanset om chikanen finder sted i tjenesten eller i fritiden, når chikanen sker i forlængelse af vedkommendes tjenestemandsfunktion.
Sådan er det jo allerede i dag jævnfør straffelovens § 119, stk. 1, og § 121, der giver en særlig strafferetlig beskyttelse mod vold, trusler og fornærmelig tiltale.
Hvad angår forslagsstillernes fokus på chikane af familier til en offentligt ansat tjenestemand, så er vi Socialdemokrater også på det område fuldstændig enige i målet, men vi er ikke enige i midlet.
Det er dybt forkasteligt at rette sin utilfredshed mod familier til eksempelvis en politimand eller fængselsbetjent, og heldigvis sker det meget sjældent.
Lad mig også her henvise til, at det er politiets eget ønske, at netop denne type sager forebygges, hellere end at strafferammen skærpes.
Ønsket om en ny særskilt strafskærpende omstændighed, hvis chikanen er rettet mod en offentlig tjenestemands nærmeste familie, når chikanen sker i forlængelse af vedkommendes tjenestemandsfunktion, støtter vi derfor heller ikke.
Det samme gælder den tredje del af forslaget, der omhandler dobbelt straf for chikane.
Allerede i dag er det muligt for vores dommere at give en hårdere straf ved gentagen chikane.
Som nævnt har vi Socialdemokrater ingen fine fornemmelser i forhold til at undgå straf, men vi skærper til gengæld kun straffen der, hvor det giver mening.
I dette tilfælde peger både politiet og Politiforbundet på, at det ikke løser problemerne med chikane at straffe hårdere.
Vi Socialdemokrater har den største respekt for vores dygtige offentligt ansatte.
Det er derfor, at vi eksempelvis ikke støtter nulvækst.
Det er også derfor, at vi skylder vores offentligt ansatte løsninger, der virker.
Det er derfor, vi skylder dem at lytte til det forslag, som de selv kommer med.
Med de ord skal jeg meddele, at vi Socialdemokrater ikke kan støtte det fremsatte forslag.